แรงขายหุ้นใหญ่ฉุด SET พลิกปิดลบ 10 จุด แนะจับตาประธานเฟดแถลงนโยบายการเงิน 10-11 ก.ค.นี้
แรงขายหุ้นใหญ่ฉุด SET พลิกปิดลบ 10 จุด แนะจับตาประธานเฟดแถลงนโยบายการเงิน 10-11 ก.ค.นี้ โดยดัชนีปิดตลาดวันนี้ ที่ระดับ 1,721.48 จุด ลบ 9.55 จุด หรือ 0.55% มูลค่าการซื้อขาย 6.51 หมื่นล้านบาท 
9 ก.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,721.48 จุด ลบ 9.55 จุด หรือ 0.55% มูลค่าการซื้อขาย 6.51 หมื่นล้านบาท 
10 หุ้นกดดัชนีวันนี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยวันนี้ภาพรวมปรับตัวลง เป็นไปในทิศทางเดียวกับตลาดต่างประเทศ โดยตลาดหุ้นเอเชียส่วนใหญ่ติดลบ เช่นเดียวกับตลาดในยุโรปและดาวโจนส์ฟิวเจอร์สที่ติดลบถ้วนหน้า ในช่วงรอประธานธนาคารกลางสหรัฐฯ (เฟด) แถลงนโยบายการเงินและเศรษฐกิจต่อสภาคองเกรสในวันที่ 10-11 ก.ค.นี้ว่าจะมีการส่งสัญญาณการปรับอัตราดอกเบี้ยอย่างไร หากไม่มีการส่งสัญญาณออกมาชัดเจนก็อาจเผชิญแรงขายทำกำไร เนื่องจากตัวเลขการจ้างงานนอกภาคเกษตรของสหรัฐฯออกมาดี ทำให้ไม่มั่นว่าเฟดจะลดอัตราดอกเบี้ยในการประชุมปลายเดือนนี้หรือไม่
นอกจากนี้ เริ่มเห็นนักลงทุนต่างชาติขายทั้งตราสารหนี้และหุ้น รวมทั้งทำ Short ในตลาดฟิวเจอร์สด้วย หลังจากที่เงินดอลลาร์สหรัฐฯกลับมาแข็งค่าขึ้น ดังนั้น ช่วงสั้นนักลงทุนอาจจะขายทำกำไรออกมาก่อน แล้วไปรอรับเมื่อดัชนีฯลงต่ำกว่าระดับ 1,700 จุด
สำหรับแนวโน้มการลงทุนในวันพรุ่งนี้ (10 ก.ค.) นายศราวุธ กล่าวว่า ตลาดหุ้นไทยคงจะซึมตัวลง โดยมีแนวรับ 1,707 จุด ส่วนแนวต้าน 1,737 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
IVL      มูลค่าการซื้อขาย  2,587.39 ล้านบาท ปิดที่  41.75 บาท ลดลง   2.00 บาท
GPSC     มูลค่าการซื้อขาย  2,182.13 ล้านบาท ปิดที่  70.50 บาท ลดลง   3.75 บาท
PTT      มูลค่าการซื้อขาย  1,909.79 ล้านบาท ปิดที่  47.75 บาท ลดลง   0.50 บาท
SCC      มูลค่าการซื้อขาย  1,770.37 ล้านบาท ปิดที่ 464.00 บาท เพิ่มขึ้น  2.00 บาท
CPALL    มูลค่าการซื้อขาย  1,735.87 ล้านบาท ปิดที่  86.25 บาท ลดลง   0.25 บาท
 
